recursal/SuperWikiNEXT-32B huggingface dataset:
**סטיבן גריי** (באנגלית: **Steven Gray**; נולד ב-8 באפריל 1989) הוא כדורסלן אמריקאי, המשחק בעמדת הקלע בפריסטרי אתונה מליגת העל היוונית.

קריירה
------

גריי שיחק באוניברסיטת גונזגה. ב-125 משחקים במכללה, גריי העמיד ממוצעים של 11.5 נקודות, 3.5 ריבאונדים, 2.7 אסיסטים ו-1.2 חטיפות למשחק. בעונתו האחרונה, הוא נבחר לחמישיית המחוז ולקבוצת המערב בשנים 2010 ו-2011. הוא זכה עם מכללתו באליפות המחוז בשנים 2009 ו-2011.

ב-12 ביולי 2011, גריי חתם לעונה בונטספילס מהליגה הלטבית.

לאחר ששיחק בוושינגטון ויזארדס במסגרת ליגת הקיץ של ה-NBA, ב-16 בדצמבר 2012 חתם גריי לעונה בקוראל רואן באסקט מהליגה הצרפתית.

ביולי 2013, שיחק גריי באינדיאנה פייסרס בליגת הקיץ. ב-7 באוגוסט 2013, גריי חתם לעונה בתדמון זוק הלבנונית. לאחר ארבעה חודשים שוחרר גריי מהקבוצה וב-7 בדצמבר הוא חתם עד תום העונה בגראבלין דנקירק.

ביולי 2014, שיחק גריי בקליבלנד קאבלירס בליגת הקיץ. מאוחר יותר באותו חודש, גריי חתם בדיז'ון באסקט הצרפתית. באותה עונה נבחר גריי לאולסטאר של הליגה. בתום העונה סיים גריי כקלעי המוביל בליגה כולה עם 16.8 נקודות בממוצע למשחק.

ב-21 במאי 2015, חזר גריי לגראבלין דנקירק וחתם שם לשנתיים. ביולי 2015, הצטרף לברוקלין נטס במסגרת ליגת הקיץ.

ב-5 בדצמבר 2016, עזב גריי את גראבלין דנקירק וחתם עד תום העונה בלאבריו מהליגה היוונית. ב-5 באוקטובר 2017 גריי חזר לאבריו וחתם לעונה. ב-28 בינואר 2018, הוא עזב את לאבריו וחתם לעונה במועדון הכדורסל זאדאר מהליגה הקרואטית. בקבוצה הוא העמיד ממוצעים של 19.8 נקודות ו-3.1 ריבאונדים למשחק.

ב-31 ביולי 2018 חזר גריי ליוון וחתם לעונה בפריסטרי אתונה. ב-17 ביוני 2019, האריך גריי את חוזהו בקבוצה לעונה נוספת. באותה עונה הוא קלע 12.8 נקודות בממוצע למשחק. ב-17 ביוני 2020, גריי האריך את חוזהו לעונה שלישית ברציפות.

ב-27 באוקטובר 2020, גריי קבע שיא בליגת האלופות, לאחר שהעמיד מדד יעילות של 47. הוא קלע 39 נקודות, כשקלע ב-10 מ-13 לשלוש, בניצחון 88–106 על ריטאס וילנה.

ב-15 בינואר 2021, עזב גריי את פריסטרי כדי לחתום באיגוקאה מהליגה הבוסנית.

ב-19 ביולי 2021, גריי חתם לעונה בהפועל חולון מהליגה הישראלית.

ב-15 לדצמבר 2021 שוחרר גריי מהפועל חולון. וחזר לפריסטרי אתונה.

קישורים חיצוניים
----------------

ויקישיתוף מדיה וקבצים בנושא **סטיבן גריי** בוויקישיתוף

* פרופיל, באתר Sports-Reference
* פרופיל, באתר eurobasket

הערות שוליים
------------

1. ↑  מחליף להאריס: סטיבן גריי מגיע לחולון, באתר מנהלת ליגת העל בכדורסל, ‏19 ביולי 2021
**שרה הוניג** (אנגלית: **Sarah Honig**) היא עיתונאית ישראלית וכותבת טור דעות בג'רוסלם פוסט.

נולדה בישראל, גדלה והתחנכה בישראל ובארצות הברית.

למדה בבית ספר הגבוה למוזיקה ולאומנות בניו יורק ובאוניברסיטת תל אביב.

הוניג החלה את עבודתה ככתבת עבור הג'רוסלם פוסט בשנת 1968 בעוד היותה סטודנטית.

בשנות ה-60, ה-70 וה-80 הייתה הכתבת המובילה בסיקור התנועה לשחרור יהודי ברית המועצות ואסירי ציון.

בשנות ה-80 המוקדמות נהייתה הכתבת הפוליטית הבכירה של העיתון. בין השנים 1991–2001 הייתה הפרשנית הפוליטית של העיתון.

מאז 1999 ועד היום היא כותבת טור בעיתון ששמו Another Tack המכסה מאורעות בישראל ובעולם.

מאז שנת 2003 משמשת ככתבת-עורכת בכירה.

היא מחזיקה בלוג שבו מתפרסמים בין השאר גם הטורים שלה בעיתון.

סערה סביב רשמיה מביקור באירלנד
------------------------------

בינואר 2013 חוללה הוניג סערה כאשר טענה שנתקלה בהערות אנטישמיות במהלך טיול פרטי אותו ערכה בטבעת קרי באירלנד.

במהלך טיול לפני חג המולד בטבעת קרי, אזור בדרום מערב אירלנד, נתקלה בקבוצת ילדים מבית הספר הסמוך שמתרימים כסף למען קניית עצי זית לפלסטינים. הילדים השתתפו בפעילות בית ספרית ביחד עם מורה מבית הספר, כחלק מתוכנית הלימודים שמעביר טרוקרה, ארגון צדקה קתולי שתורם לנזקקים ברחבי העולם וידוע בגישתו האנטי ישראלית.

הילדים החזיקו שלטי "Free Palestine" וביקשו מהוניג לתרום. כאשר היא שאלה אותם ממי הם רוצים לשחרר את פלסטין, הם ענו: מהיהודים. בהמשך השיחה איתם הם טענו שהיהודים הם רשעים ושהם צלבו את ישו.
המורה שהיה נוכח במקום גילה הסכמה עם דברי הילדים.

הוניג פרסמה את האירוע בטור Another Tack בעיתון ובבלוג שלה ועוררה סערה באירלנד, וחלק מהקוראים בעיתון אף קראו להחרים את אירלנד כיעד תיירותי.
הפרשה התפרסמה בעיתונים הראשיים באירלנד ומנהל בית הספר הכחיש את דברי הילדים ואף טען שהוניג נהגה בחוסר אחריות כשפרסמה את תמונות הילדים ללא אישור. היא טענה שהייתה חייבת לפרסם את התמונות כהוכחה לדבריה ושהילדים היו בוגרים ועסקו בפעילות פוליטית בשטח ציבורי.
היא טענה בנוסף שקיבלה מכתבי שטנה מאנשים באירלנד לאחר המקרה.

קישורים חיצוניים
----------------

* 

* אתר האינטרנט הרשמי של שרה הוניג
* הבלוג של שרה הוניג
* מידע על העיתונאית שרה הוניג מהאתר MGInews

הערות שוליים
------------

1. ↑  Irish charity Trocaire accused of anti-Israeli campaign by Fine Gael chairman
2. ↑  sarahhonig blog
3. ↑  Irish examiner
4. ↑  principal-hits-back-at-writer-who-said-pupils-antijewish
5. ↑  israeli-journalist-gets-hate-mail-over-irish-story
**מוחמד דאודה** (באנגלית: **Mohammed Dauda**; נולד ב-20 בפברואר 1998 בגאנה) הוא כדורגלן גנאי המשחק בעמדת קשר הכנף בקבוצת טנריפה מהליגה הספרדית השנייה, בהשאלה מאנדרלכט.

קריירת מועדונים
---------------

דאודה החל את הקריירה המקצוענית שלו באסאנטה קוטוקו מליגת העל הגאנאית.

ב-3 בינואר 2017 חתם דאודה באנדרלכט מליגת העל הבלגית. ב-4 בפברואר 2018 ערך את הופעת הבכורה שלו בקבוצה הבוגרת של המועדון, בתיקו 2-2 נגד מכלן במסגרת המחזור ה-25 בליגה לעונת 2017/2018.

ב-31 בינואר 2019 הושאל דאודה למשך חצי עונה לוויטסה ארנהם מליגת העל ההולנדית. ב-10 בפברואר ערך את הופעת הבכורה שלו במועדון, בהפסד 1–2 לחרונינגן במסגרת המחזור ה-21 בליגה לעונת 2018/2019. ב-24 בפברואר הבקיע את שער הבכורה שלו במועדון, בניצחון 0–3 על אמן במסגרת המחזור ה-23 בליגה. בסך הכל ערך 16 הופעות ליגה במהלך תקופת ההשאלה, בהן הבקיע שלושה שערים.

ב-29 באוגוסט 2019 הושאל דאודה למשך עונה אחת לאסביירג מליגת העל הדנית. ב-1 בספטמבר ערך את הופעת הבכורה שלו במועדון, בהפסד 0–1 לאורהוס גימנסטיקפוינין במסגרת המחזור השמיני בליגה לעונת 2019/2020. ב-24 בנובמבר הבקיע את שער הבכורה שלו במועדון, בניצחון 1–2 על סילקבור במסגרת המחזור ה-17 בליגה. בסך הכל ערך 22 הופעות ליגה במדי המועדון, בהן הבקיע ארבעה שערים.

ב-31 באוגוסט 2021 הושאל דאודה למשך עונה אחת לקרטחנה מהליגה הספרדית השנייה. ב-4 בספטמבר ערך את הופעת הבכורה שלו במועדון, בניצחון 0–1 על ריאל סוסיאדד ב' במסגרת המחזור הרביעי בליגה לעונת 2021/2022. ב-3 באוקטובר הבקיע את שער הבכורה שלו במועדון, בהפסד 1–4 ללאס פאלמאס במסגרת המחזור השמיני בליגה. הוא ערך 35 הופעות ליגה במהלך תקופת ההשאלה, בהן הבקיע תשעה שערים.

ב-22 ביולי 2022 הושאל דאודה למשך עונה אחת לטנריפה מהליגה הספרדית השנייה. ב-13 באוגוסט ערך את הופעת הבכורה שלו במועדון, בהפסד 1–2 לאייבר במסגרת המחזור הראשון בליגה לעונת 2022/2023. במשחק זה הבקיע את שער הבכורה שלו במועדון.

קישורים חיצוניים
----------------

* פרופיל, באתר Transfermarkt
* פרופיל, באתר Soccerway
* פרופיל, באתר BDFutbol
* פרופיל, באתר WorldFootball.net
* פרופיל, באתר FootballDatabase.eu

הערות שוליים
------------

1. ↑  Mohammed Dauda, velocidad y verticalidad para el ataque del Efesé באתר הרשמי של קרטחנה, 31 באוגוסט 2021 (בספרדית)
2. ↑  MOHAMMED DAUDA ON LOAN TO CD TENERIFE באתר הרשמי של אנדרלכט, 22 ביולי 2022 (באנגלית)

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"מוחמד דאודה"**.
ניצוצות פותחים את השנה בבית הנשיא**ניצוצות** היא עמותה שמפעילה תוכנית בשם "ניצוצות" בשיתוף פעולה עם משרד החינוך, ונכללת במאגר התוכניות החינוכיות החיצוניות של משרד החינוך, לצורך יצירת מוטיבציה פנימית אצל תלמידים.

פעילות העמותה
-------------

ניצוצות הוקמה בשנת 2012 על ידי אורי שנער וד"ר יואב ארמוני, ופעילה בפריסה ארצית. על פי נתוני העמותה, בשנת 2019 השתתפו בתוכנית כ-7,000 תלמידים מכ-38 בתי ספר, מכיתות ז' עד י"א. במסגרת הפעילות נפגשים מנחים מתנדבים בעלי תחומי עניין מגוונים, אשר עברו הכשרה ועומדים בתנאי משרד החינוך. המפגשים מועברים בקבוצות קטנות (ממוצע 14 ילדים), רב-גיליות בימי שישי, אחת לשבוע לאורך כל השנה.

התוכנית מפגישה תלמידים עם בוגרים (מנחים) בעלי ניצוץ מתוך מטרה לסייע לתלמידים לגלות את תחומי העניין שלהם.

מטרות העמותה
------------

**משמעות** - ליצור אצל התלמידים מוטיבציה ויכולת לאתר את הפעילויות המשמעותיות עבורם ולהפוך את מימושן לחלק מרכזי מחייהם לאורך כל מהלך החיים. על ידי חשיפת התלמיד לדמויות מעוררות השראה בתחומי דעת שונים, יחלו התלמידים לחפש את הפעילות המשמעותית עבור עצמם.

**שילוב הקהילה** - העמותה דוגלת בשילוב הקהילה של בית הספר בפעילות (40% מהמנחים באים מקהילת בית הספר - מורים, הורים, בוגרים).

**התנדבות** - כל המנחים של ניצוצות מתנדבים, חשיפת התלמידים למתנדבים מטמיעה את ערך ההתנדבות בקרב התלמידים.

**מתאים לכולם** - העמותה פועלת בכל המגזרים (ממלכתי, ממלכתי דתי, ממלכתי ערבי) ובכל הרמות הסוציואקונומיות.

**מערכת החינוך הפורמלי** - העמותה פעילת במסגרת מערכת החינוך הפורמלי במיזם משותף עם משרד החינוך.

נושאי תפקידים
-------------

יו"ר העמותה - אורי שנער

מנכ"לית - שרון יהושע

קישורים חיצוניים
----------------

* אתר האינטרנט הרשמי של ניצוצות בחינוך
* דף הפייסבוק של עמותת ניצוצות
* כתבה בערוץ 2

הערות שוליים
------------

1. ↑  "המנחים שלנו". אורכב מ-המקור ב-2018-12-02. נבדק ב-2018-12-02.
2. ↑  "מאגר הניצוצות". אורכב מ-המקור ב-2018-12-03. נבדק ב-2018-12-02.
**סורק פגיעוּת** (באנגלית: **Vulnerability Scanner**) הוא כלי לסריקת מחשבים ויישומי אינטרנט שמטרתו לאתר פגיעויות וחלקי קוד שגויים, העשויים להיות נקודת התחלה בהתקפת המערכת. 

סורקי פגיעויות מהווים נדבך אבטחה חיוני ומשמשים ככלי התקפי והגנתי כאחד. 

ישנם סורקים חינמיים מבוססים על קוד פתוח כגון OpenVas וNMAP (שלעצמו אינו נחשב סורק חולשות אלא סורק פורטים אך יש המשתמשים בו גם לאתר חולשות). סורקי חולשות בדרך כלל יהיו מבוססי טסטים והם מריצים עשרות אלפי טסטים בדקות אחדות. הסורקים יותקנו בתוך הרשת הארגונית ויפנו לכתובות פנימיות או שיופנו כלפי אתרים שפורסמו. 

לרוב מאתרים סורקים חולשות להן יש CVE במאגר של NIST שמאגד בתוכו מאות אלפי חולשות ידועות.

כלים
----

* סורק הפורטים - Nmap.
* סורק הפגיעויות - Nessus, Saint, Netsparker, beSECURE OpenVAS, Infra, Nexpose, ZmEu.
* סורק יישומי האינטרנט - Nikto, Acunetix, Netsparker, Burp Suite, OWASP Zap, W3af.
* סורק מסדי נתונים - Sqlmap.

שימוש
-----

תוצאת סריקה של סריקה בסורק הפורטים `nmap`, תהיה כדלקמן:

```
Starting Nmap 6.40 ( http://nmap.org ) at 2017-05-26 09:04 EEST
Nmap scan report for 172.16.0.1
Host is up (0.33s latency).
Not shown: 94 filtered ports
PORT STATE SERVICE
135/tcp open msrpc
139/tcp open netbios-ssn
445/tcp open microsoft-ds
3389/tcp open ms-wbt-server

```

תוצאת מקוצרת של סריקה בסורק הפגיעויות `nikto`, תהיה כדלקמן:

```
Server: Apache/2.4.10 (Debian)
+ No CGI Directories found (use '-C all' to force check all possible dirs)
+ ETag header found on server, fields: 0xc4 0x51c42a5c32a70 
+ Allowed HTTP Methods: POST, OPTIONS, GET, HEAD 
+ OSVDB-3233: /icons/README: Apache default file found.
+ /phpmyadmin/: phpMyAdmin directory found
+ 6456 items checked: 0 error(s) and 4 item(s) reported on remote host

```

חלק מיומן שרת, השורות מציגות סריקה המנסה לאתר את עמוד הניהול:

```
 220.128.235.XXX - - [26/Aug/2010:03:00:09 +0200] "GET /db/db/main.php HTTP/1.0" 404 - "-" "-"
 220.128.235.XXX - - [26/Aug/2010:03:00:09 +0200] "GET /db/myadmin/main.php HTTP/1.0" 404 - "-" "-"
 220.128.235.XXX - - [26/Aug/2010:03:00:10 +0200] "GET /db/webadmin/main.php HTTP/1.0" 404 - "-" "-"
 220.128.235.XXX - - [26/Aug/2010:03:00:10 +0200] "GET /db/dbweb/main.php HTTP/1.0" 404 - "-" "-"
 220.128.235.XXX - - [26/Aug/2010:03:00:11 +0200] "GET /db/websql/main.php HTTP/1.0" 404 - "-" "-"
 220.128.235.XXX - - [26/Aug/2010:03:00:11 +0200] "GET /db/webdb/main.php HTTP/1.0" 404 - "-" "-"
 220.128.235.XXX - - [26/Aug/2010:03:00:13 +0200] "GET /db/dbadmin/main.php HTTP/1.0" 404 - "-" "-"
 220.128.235.XXX - - [26/Aug/2010:03:00:13 +0200] "GET /db/db-admin/main.php HTTP/1.0" 404 - "-" "-"

```

קישורים חיצוניים
----------------

* אתר רשמי סורק הפורטים Nmap. (באנגלית)
* אתר רשמי סורק הפורטים OpenVAS. (באנגלית)
* אתר רשמי סורק הפגיעויות ויישומי האינטרנט Netsparker (באנגלית)
* אתר רשמי סורק יישומי האינטרנט Nikto. (באנגלית)
* אתר רשמי סורק מסדי הנתונים Sqlmap. (באנגלית)
**אווה יאנינה קלובוקווסקה** (בפולנית: **Ewa Janina Kłobukowska**; נולדה ב-1 באוקטובר 1946) היא אצנית פולנייה בעבר. היא אלופה אולימפית בריצת שליחות 4x100 מטר ובעלת מדליית ארד בריצת 100 מטר (טוקיו 1964), אלופת אירופה (בודפשט 1966) ושיאנית עולם בריצת 100 מטר ובריצת שליחות ל-4x100 מטר.

התאחדות האתלטיקה הבינלאומית ביטלה את שיאיה לאחר שנכשלה במבחן בדיקת זיהוי מיני בשנת 1967, למרות שלאחר מכן נמצא כי הליכי הבדיקה היו לקויים.

ביוגרפיה
--------

קלובוקווסקה נולדה למשפחה של אינטלקטואלים. בשנת 1965 סיימה את לימודיה בבית הספר הטכני ובשנת 1972 את בית הספר לכלכלה בוורשה.

### אלופה אולימפית

בתחרות שנערכה בלודז', פולין ב-13 בספטמבר 1964 קבעה קלובוקווסקה בריצת שליחות 4x100 מטר ביחד עם חברותיה שיא עולם חדש של 44.2 שניות. באולימפיאדת טוקיו (1964) היא זכתה בשתי מדליות, זהב וארד. מדליית זהב, בריצת שליחות 4x100 מטר ביחד עם תרסה צפלי, אירנה שווינסקה והלינה גורצקה בשיא עולם חדש של 43.6 שניות, לפני ארצות הברית (43.9 שניות) ובריטניה (44.0 שניות) ומדליית ארד, בריצת 100 מטר בתוצאה של 11.64 שניות, אחרי ואיומיה טיוס (11.49 שניות) ואדית מקגוויר (11.62 שניות), שתיהן מארצות הברית.

### שיאנית עולם

בתחרות שנערכה בפראג, צ'כיה ב-9 ביולי 1965 היא קבעה בריצת 100 מטר שיא עולם חדש של 11.1 שניות.

### אלופת אירופה

באליפות אירופה שנערכה בבודפשט, הונגריה בשנת 1966 זכתה קלובוקווסקה ב-3 מדליות, 2 זהב ו-1 ארד. מדליות זהב, בריצת 100 מטר בתוצאה של 11.5 שניות, לפני אירנה שווינסקה (11.5 שניות) וקרין פריש ממערב גרמניה (11.8 שניות) ובריצת שליחות 4x100 מטר בשיא אליפות חדש של 44.4 שניות, לפני מערב גרמניה (44.5 שניות) וברית המועצות (44.6 שניות). מדליית כסף, בריצת 200 מטר בתוצאה של 23.4 שניות, אחרי אירנה שווינסקה שקבע שיא אליפות חדש של 23.1 שניות ולפני ורה פופקובה מברית המועצות (23.7 שניות)

השתייכות מינית
--------------

קלובוקווסקה נכשלה במבחן שבא לבדוק אם היא אכן אישה, המבחן נערך לרגל גביע אירופה לנשים במקצועות השדה והמסלול שנערך בקייב בשנת 1967. בעקבות כישלונה במבחן זה נאסר עליה להשתתף בתחרויות ספורט מקצועיות. לפי התאחדות האתלטיקה הבינלאומית היה לה כרומוזום X אחד מיותר. דו"חות רפואיים שפורסמו חשפו כי המבנה הגנטי שלה הוא צירוף של התבנית XX/XXY. לו היא הייתה נבדקת שנה לאחר מכן לצורך השתתפות באולימפיאדת מקסיקו (1968), היא הייתה יכולה להשתתף במשחקים האולימפיים. לקלובוקווסקה היה מצב גנטי חריג של השתקה של כרומוזום X. 

בשנת 1968 היא ילדה בן עם הפרעה גנטית. השפלתה הובילה לתקינת תקנים חדשים בוועד האולימפי הבינלאומי בנוגע לבדיקות מגדר מיני של ספורטאים וחיסיון לגביהם. 

התאחדות האתלטיקה הבינלאומית מחקה את כל שיאי העולם שקבעה, גם את אלה שקבעה בריצת שליחות.

ראו גם
------

ויקישיתוף מדיה וקבצים בנושא **אווה קלובוקווסקה** בוויקישיתוף
* טרנסג'נדריות ואינטרסקסואליות בספורט
* התפתחות שיא העולם בריצת 100 מטר (באנגלית)
* סטניסלווה וואלסייביץ'
* דורה רטיין
* אינטרסקס

קישורים חיצוניים
----------------

* אווה קלובוקווסקה, באתר הוועד האולימפי הבין-לאומי
* אווה קלובוקווסקה, באתר olympedia.org
* אווה קלובוקווסקה, באתר התאחדות האתלטיקה הבין-לאומית
* אווה קלובוקווסקה, באתר Track and Field (נשים)

|  |  |
| --- | --- |
| בקרת זהויות עריכת הנתון בוויקינתונים | 
* GND: 1210497344
* World Athletics: 178761
* NTA: 409100013
* VIAF: 4942149068412365730007
* WorldCat: viaf-4942149068412365730007

 |
**מגלן זיתי** (שם מדעי: *Bostrychia olivacea*) הוא מין של עוף מתת-משפחת המגלנים החי לאורך מרכז אפריקה באזורים הטרופיים, לרוב ביערות גשם. מין זה שייך לסוג מגלן אתיופי והוא קרובו של מגלן הסוואנה.

זהו מגלן קטן יחסית המגיע לאורך 65 עד 75 ס"מ, בעל מוטת כנפיים של 309–372 מ"מ, כשמספר תת-מינים קטנים יותר מאחרים. המגלן בעל נוצות חומות עם גוני ירוק וברונזה לכנפיו (מזכירים מעט את גוני טווס קונגו). הראש והצוואר חומים בהירים עם עיניים שחורות וכתם לבן מתחתם. המקור קצר ואפור ומעל הראש ציצה זקורה חומה המשתרעת עד העורף, ועוזרת להבדיל בין המין לקרוביו. מין זה מעופף בתעופות קצרות וחזקות, דומות לתעופה של אנפת לילה.

מגלן זה שוכן במערב ומרכז אפריקה בחוף השנהב, סיירה לאון, קמרון, ליבריה, גבון, הרפובליקה הדמוקרטית של קונגו, ניגריה, גאנה, קניה וטנזניה וכן באיי סאו טומה ופרינסיפה, אך האוכלוסיות שלו לא רצופות. הוא מצוי לרוב סמוך למקווי מים כמו נהרות וביצות ביערות גשם שפלה וביערות הרריים וכן בהרים גבוהים עד רום 12,000 מטרים מפני הים, כמו בקילימנג'רו, הר אלגון או הר קניה. לרוב המגלן אינו נודד, למעט במספר אזורים יבשים בליבריה.

מצב שימור של המגלן בטבע הוא "ללא חשש", אף שהאוכלוסייה קטועה ועלולה להיפגע מכריתת יערות לאורך בית גידולו.

תת-מינים
--------

במין זה 4 תת-מינים:

* B. o. olivacea
* B. o. rothschildi
* B. o. cupreipennis
* B. o. akeleyorum

בעבר גם המין מגלן זיתי גמד, האנדמי לסאו טומה שויך למין זה ואף המין (שכיום בסוג נפרד) מגלן מדגסקרי.

קישורים חיצוניים
----------------

ויקישיתוף מדיה וקבצים בנושא **מגלן זיתי** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* EOL
* ADW
* ITIS
* GBIF
 |

הערות שוליים
------------

1. ↑  מגלן זיתי באתר הרשימה האדומה של IUCN
"**מאין באנו? מה אנחנו? לאן אנו הולכים?**" (בצרפתית: **D'où venons-nous? Que sommes-nous? Où allons-nous?**) הוא ציור מאת הצייר הצרפתי פול גוגן.

ההיסטוריה של הציור
------------------

את הציור יצר גוגן בשנת 1897 בטהיטי, אליה עקר בשנת 1891 במטרה להתרחק מן החברה האירופית. בשנת 1898 שלח גוגן את הציור לצייר ולאספן הצרפתי ז'ורז דניאל דה מונפריד (אנ'). הציור נמכר מספר פעמים עד שנקנה בשנת 1936 על ידי מוזיאון בוסטון לאמנויות יפות (אנ') בעבור 80,000 דולר.

תיאור
-----

הציור, בעל המבנה הפנורמי, מציג קבוצה של 13 דמויות אנושיות הנמצאות בטבע הפרימיטיבי של טהיטי. הדמויות מצוירות בסגנון אקספרסיבי, אולם הן שומרות על תלת-הממדיות שלהן. גוני העור של הדמויות נע בין צהוב לחום, דבר המגיש את תפיסתן כפרימיטיבית. אף על פי שאין בציור תיאור פרספקטיבי או תיאור נפילת הצל של הדמויות על גבי הקרקע, עדיין מורגשת הכוונה לתיאור מרחב, הנחסם על ידי עצים ותיאור נוף במישור האחורי של הציור. במרכז הציור מופיעה דמות גבר בעלת גוון עור צהוב הלובשת אזור חלציים מבד לבן. היא מתוארת לכל גובהו של הציור ומדגישה את מבנה הקומפוזיציה. 

באחד ממכתביו המתאר את הציור, כותב גוגן כי יש להתבונן בציור מן הימין אל השמאל. הוא מתאר את הדמויות השונות כמעלות את השאלות האונטולוגיות בקשר למהות הקיום האנושי. לפי כתיבתו משמש האליל הכחול כייצוג של "המעבר" ואילו האישה הזקנה בקצה השמאלי של הציור נמצאת במצב "קרוב למוות".

קישורים חיצוניים
----------------

ויקישיתוף מדיה וקבצים בנושא **מאין באנו? מה אנחנו? לאן אנו הולכים?** בוויקישיתוף

הערות שוליים
------------

1. ↑  ראו: "מאין באנו? מה אנחנו? לאן אנו הולכים?", אתר המוזיאון לאמנות, בוסטון (באנגלית).

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb13750370t (data)

 |
**מגלן ירוק** (שם מדעי: *Mesembrinibis cayennensis*) הוא מין יחיד בסוגו של מגלן, שמצוי במרכז ובדרום אמריקה, מהונדורס דרך ניקרגואה, קוסטה ריקה, ועד לצפון ארגנטינה ופרגוואי.

מין זה תועד טקסונומית לראשונה על ידי יוהאן פרידריך גמלין ב-1789, סמוך לקאיין שבגינאה הצרפתית; גמלין קרא למין זה *Tantalus cayennensis*, וכך מיקם אותו בסוג של מגלנים מהעולם הישן. ב-1930, האורניתולוג האמריקאי ג'יימס לי פטרס מיקם את המגלן הירוק בסוג חדש, *Mesembrinibis*, בו נמצא רק מין זה. שם הסוג הוא הלחם של המילים היווניות "דרומי" (*mesēmbrinos*) ו"מגלן".

המגלן הירוק בינוני ביחס לשאר המינים במשפחתו. רגליו קצרות, ומקורו ארוך ומעוקל. אורכו כ-45 עד 60 ס"מ, ומשקלו כ-700 עד 890 גרם. הזכר והנקבה דומים במראם ובאורכם, אם כי הזכרים לעיתים קרובות גדולים מהנקבות. בניצוי הרבייה של זכרים בוגרים, נוצות הגוף שחורות-ירקרקות בוהקות, הרגליים ירוקות בהירות, והפנים אפורות. גופם של פרטים צעירים צבעוני פחות, אך רגליהם קצרות יותר וכנפיהם רחבות יותר מאלה של המגלן החום.

המגלן הירוק פעיל ביותר בשעות הדמדומים, ונצפה בדרך כלל בקבוצות קטנות או בזוגות. הוא ניזון בעיקר מדגים, צפרדעים ובעלי חיים מימיים, כמו חרקים. הקן בנוי מזרדים, ומוקם על עץ.

למרות שאוכלוסייתו של המגלן הירוק נמצאת במגמת ירידה, מין זה רשום ברשימה האדומה של ארגון IUCN במצב "ללא חשש".

קישורים חיצוניים
----------------

ויקישיתוף מדיה וקבצים בנושא **מגלן ירוק** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* ADW
* ITIS
* NCBI
* GBIF
* IBC
 |

הערות שוליים
------------

1. ↑  מגלן ירוק באתר הרשימה האדומה של IUCN
סמל המשפחה, כדוכסי פארמה ופיאצ'נצה
פאולוס השלישי ונכדיו אלסאנדרו ואוטאביו פארנזה, ציור מאת טיציאן, 1546
**משפחת פארנזה** (באיטלקית: **Farnese**) הייתה משפחת אצולה איטלקית. השפעתה הייתה ניכרת בעיקר בתקופת הרנסאנס האיטלקי. בין האישים הבולטים במשפחה נמנים האפיפיור פאולוס השלישי ונכדיו הקרדינל אלסנדרו פארנזה ואוטאביו פארנזה, דוכס פארמה, הקרדינל אודוארדו פארנזה ואודוארדו פארנזה, דוכס פארמה וכן ג'וליה פארנזה היפה (Giulia la bella), פילגשו של האפיפיור אלכסנדר השישי לבית בורג'ה. המשפחה החזיקה בדוכסות פארמה ופיאצ'נצה בין 1545 ל-1731.

היסטוריה
--------

מקורה של המשפחה בקסטרום פרנטי (Castrum Farneti) ועדות לקיומה ניתן למצוא כבר בשנת 984. אחד מבני המשפחה, פייטרו, נזכר כמגן הגיבלינים בטוסקנה ב-1110. בני משפחה נוספים לקחו חלק במלחמות בטוסקנה עד שב-1319 התיישבו בטושיה שבלאציו ורכשו את העיירה פארנזה. בעקבות בריתות ושיתופי פעולה עם קרדינלים מובילים הצליחו להגדיל את שטחם בלאציו, שהייתה חלק ממדינת האפיפיור. למשל, ב-1368 סייע ניקולו פארנזה לאפיפיור אורבנוס החמישי במלחמותיו נגד הגיבלינים ובתמורה זכה בנחלות בצפון לאציו ובפריווילגיות שהציבו את משפחתו באותו מעמד כמו משפחות רומאיות עתיקות ונכבדות כבית אורסיני ומשפחת קולונה.

במהלך המאה ה-15 הורחבו נחלות המשפחה עד אגם בולסנה. חלק מבני המשפחה היו מצביאים-שכירים ברומא וסיינה, אחד מהם, רנוצ'יו פארנזה (1390–1450) זכה לתואר סנטור רומא. בנו, פייר לואיג'י, נשא לאשה בת משפחתו של האפיפיור בוניפקיוס השמיני, משפחת קסטני, אחת העתיקות והמכובדות ברומא. בתו הייתה ג'וליה פארנזה היפה, שבגיל 19 ונשואה (לאורסינו אורסיני), שימשה כפילגשו של האפיפיור אלכסנדר השישי לבית בורג'ה. אחיה, אלסנדרו, זכה בהשתדלותה לתואר קרדינל ולימים היה לאפיפיור פאולוס השלישי. הוא הורה להקים את ארמון פארנזה במרכז רומא כבית מגורי המשפחה. הארמון קיים עד היום ומשמש את שגרירות צרפת.

את נכדו, שנקרא אף הוא אלסנדרו, מינה האפיפיור לקרדינל בגיל 14. את בנו הבלתי-חוקי פייר לואיג'י, מינה למפקד צבא מדינת האפיפיור (גונפלוניירה) והעניק לו את העיר קסטרו (בלאציו), שטחים לחופי אגם בולסנה ותואר של דוכס. ב-1545 הכתיר את בנו לדוכס פארמה. בנו, אוטאביו, הוכתר ב-1547 בתואר הכפול דוכס פארמה ופיאצ'נצה.

ב-1641 התגלע סכסוך בין אודוארדו פארנזה לבין משפחת ברבריני ובן המשפחה, האפיפיור אורבנוס השמיני. בעקבות הסכסוך נודה אודוארדו מהכנסייה וצבא האפיפיור צר על קסטרו. אודוארדו ארגן קואליציה בהשתתפות דוכס ונציה, פירנצה ומודנה. המלחמה והמצור על קסטרו, שחוללו הרס מוחלט של העיר, נמשכו עד 1644 ולאחר מותו של אורבנוס השמיני הוצתו מחדש וכלו רק ב-1649.

ב-1731 איבדה המשפחה את הדוכסות, כאשר לא נותרו בה יורשים זכרים. בת המשפחה, אליזבטה פארנזה, שנודעה בספרדית בשם איסבל דה פרנסיו, נישאה לפליפה החמישי, מלך ספרד. בנם, קרלוס השלישי, מלך ספרד ירש את הדוכסיות באיטליה.

קישורים חיצוניים
----------------

ויקישיתוף מדיה וקבצים בנושא **משפחת פארנזה** בוויקישיתוף
* ערך במילון ההיסטורי של הרנסאנס
* ארמון פארנזה ודיוקנאות בני המשפחה
* רשימת דיוקנאות בני פארנזה
* עץ המשפחה
* משפחת פארנזה, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NKC: jo20221153262
* ULAN: 500121935
* VIAF: 140627601
* WorldCat (עם VIAF): 140627601

 |
**פרנץ רדוש** (בהונגרית: **Rados Ferenc**; בודפשט, 26 באוקטובר 1934) הוא פסנתרן יהודי-הונגרי פרופסור מורה למוזיקה, זוכה פרס האמן המצטיין ו זוכה פרס קושוט (המקביל בהונגריה לפרס ישראל).

ביוגרפיה
--------

פרנץ רדוש נולד במשפחה יהודית מוזיקלית: אביו היה דז'ה רדוש (1891–1974), פרופסור ידוע מאוד לכינור, ואמו הייתה אנה וייל (1897–1970). רדוש הצעיר החל את לימודיו המוזיקליים בבית הספר למוזיקה על שם בלה בארטוק, שם היה בין השנים 1952 לבין 1956 תלמידו של אישטוואן אנטל. לאחר שסיים את לימודיו בבית הספר המקצועי הזה למוזיקה, הוא התקבל לאקדמיה למוזיקה ע"ש פרנץ ליסט, שם היה תלמידו של פאל קדושה מ-1956 עד 1959. לאחר מכן המשיך את לימודיו במוסקבה, והפך לתלמידו של ויקטור מרסאנוב. כשחזר להונגריה, החל לעבוד כמורה למוזיקה.

בשנת 1964 הפך למורה בבית הספר המקצועי למוזיקה בלה בארטוק, ולאחר מכן באקדמיה למוזיקה כעוזרו של פאל קדושה, יחד עם ג'רג' קורטג. מאוחר יותר, הפך לפרופסור מפורסם למקצועות מרכזיים ולמוזיקה קאמרית. כמורה, הייתה לו חשיבות מכרעת עבור דור שלם של מוזיקאים הונגרים. כמורה לפסנתר, תלמידיו כללו את דז'ה ראנקי (אנ') זולטאן קוצ'יש (אנ') ואנדראש שיף, ובשיעוריו במוזיקה קאמרית לימד עשרות מוזיקאים שהפכו לידועים ברמה בינלאומית וכן לימד חברי רביעיות שונות לכלי מיתר.

בנוסף להוראה, נתן בקביעות קונצרטים עד סוף שנות ה-80, אך הפסיק לעבוד כפסנתרן פעיל בערך בתקופה זו. לאחר שהביצוע בסגנון המקור של מוזיקה ישנה נכנסה לאופנה, הוא הקדיש חלק נכבד מהקונצרטים שלו לנגינה בפורטפיאנו שמכונה לפעמים גם פיאנופורטה (אנ') שהוא פסנתר מוקדם. באופן עקרוני, המילה "פורטפיאנו" יכולה להתייחס לכל פסנתר המתוארך להמצאת הכלי על ידי ברתולומאו כריסטופורי ב-1698 ועד לתחילת המאה ה-19. הרפרטואר שלו כפסנתרן כלל בעיקר יצירות קאמריות ולפסנתר של קלאסיקות וינאיות ומלחינים רומנטיים. בין תלמידיו לשעבר הופיע לעיתים קרובות על הפודיום עם זולטאן קוצ'יש.

הוא עזב את האקדמיה למוזיקה באמצע שנות ה-90. מאז הוא מקיים באופן קבוע כיתות אמן ברחבי הונגריה ומחוצה לה. רדוש התבקש להיות בחבר השופטים בכמה תחרויות פסנתר בינלאומיות והוא לימד תקופה ארוכה יותר גם בסמינר בארטוק בעיר סומבטהיי. ראדוש הוא אחד החברים המייסדים של אגודת המוזיקה ההונגרית החדשה.

פרסים והוקרה
------------

* עובד מצטיין בחינוך (1976)
* פרס האמן המצטיין (1980)
* פרס ברטוק-פסטורי (1997)
* צלב האבירים של מסדר ההצטיינות של הרפובליקה של הונגריה (2004)
* פרס קושוט (2010)

לקריאה נוספת
------------

* ביוגרפיה של פרנץ רדוש ב-Verbier Festival
* Ferenc Rados: And Now for Something Completely Different…
* Franz Schubert: Impromptus Op. 90 D 899, by Ferenc Rados

קישורים חיצוניים
----------------

* פרנץ רדוש, באתר MusicBrainz (באנגלית)
* פרנץ רדוש, באתר Discogs (באנגלית)
* פרופיל של פרנץ ראדוש באתר האינטרנט של האקדמיה למוזיקה ע"ש פרנץ ליסט
* מאמר במאגר המוזיקה של BMC על פרנץ ראדוש
* פרנץ רדוש באתר Kronberg Academy
* ראיון עם הפסנתרן סר אנדרש שיף על המורה שלו פרנץ רדוש

הערות שוליים
------------

1. ↑  Művelődési közlöny, 1976. június 23. (20. évfolyam, 12. szám)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007325167405171
* GND: 1129368882
* ISNI: 0000 0000 6669 7796
* LCCN: nr88007731
* MusicBrainz: f6c8526d-257a-4b5c-a21b-55c2d74b5578
* VIAF: 5355103
* WorldCat: lccn-nr88007731

 |
**פרנץ רובן** (בגרמנית: **Franz Ruben**‏; 16 באוגוסט 1842 - 18 בדצמבר 1920) היה צייר היסטוריה, ז'אנר ונוף אוסטרי.

חיים
----

רובן היה הבן הבכור של מנהל האקדמיה כריסטיאן רובן ואשתו סוזנה, לבית דומבסר (1819–1903). סבו היה המורה לציור טרייר קארל רובן (1772–1843), דודו צייר הנוף מקס האוסהופר.

בהנחיית אביו, הוא למד באקדמיה לאמנויות יפות בווינה בין השנים 1859–1867. בשנת 1869 הוענק לו פרס רייכל של האקדמיה.

משנת 1868 התגורר ברומא כדי להשלים את לימודיו. שם הוא השתייך לאגודת האמנים הגרמנית בין השנים 1868 ל־1874 והשתתף ב"פסטיבל סרווארו" בשנת 1869 עם אביו.  בשנת 1870 הוא חבר בקואופרטיב לאמנויות יפות בווינה.

מרומא עבר לוונציה, שם התגורר בין השנים 1874 ל־1914 והפך לחבר כבוד באקדמיה לאמנות, רובן שלח את יצירותיו לתערוכות הגדולות בווינה. הוא קיבל מדליות בתערוכה העולמית בשנת 1873 ובתערוכה במינכן בשנת 1883. בשנת 1890 תרם מעבודותיו לנסיך הכתר.

בתחילת מלחמת העולם הראשונה נאלץ רובן לעזוב את ונציה. שם הוא זכה להכרה רבה בתיאור הצבעוני של סצנות מחייהם של אנשים רגילים והיה אחד האמנים שהמלחין ריכרד וגנר הקדיש להם תשומת לב מיוחדת. [2] רובן יצר סצינות מלוהנגרין של וגנר עבור הטירה של מלך בוואריה לודוויג השני. [3]

את זקנתו העביר במינכן, שם נפטר בגיל 78.

גלריה
-----

* 
* 
* 
* 
* 
*

קישורים חיצוניים
----------------

ויקישיתוף מדיה וקבצים בנושא **פרנץ רובן** בוויקישיתוף

הערות שוליים
------------

1. ↑  Ontdek schilder Franz Leo Ruben, rkd.nl (בהולנדית)
2. ↑  Friedrich Noack: *Das Deutschtum in Rom seit dem Ausgang des Mittelalters*. Deutsche Verlags-Anstalt, Stuttgart 1927, Band 2, S. 501

|  |  |
| --- | --- |
| בקרת זהויות עריכת הנתון בוויקינתונים | 
* GND: 13013855X
* ISNI: 0000 0000 6687 5572
* NKC: ola2017954165
* RKD: 68727
* ULAN: 500053664
* VIAF: 47860690
* WorldCat: viaf-47860690

 |

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"פרנץ רובן"**.
**מגן** הוא קבוצת כוכבים קטנה ועמומה שנמצאת מעט דרומית לקו המשווה השמימי. הקבוצה הוגדרה במאה ה-17 על ידי האסטרונום הפולני יוהנס הווליוס תחת השם "מגן סובייסקי" (**Scutum Sobiescianum**) על שמו של מלך פולין יאן סובייסקי, לציון ניצחונו על הטורקים בקרב וינה בשנת 1683. זו אחת משתי הקבוצות שנקראו על שם דמויות אמיתיות (השנייה היא שערות ברניקי). הקבוצה נמצאת באזור עשיר בכוכבים של שביל החלב ומכילה מספר צבירי כוכבים.

כוכבי הקבוצה
------------

**α במגן** הוא ענק כתום במרחק של כ-175 שנות אור ועם בהירות נראית מדרגה 3.85. זהו הכוכב הבהיר ביותר בקבוצה 

**β במגן** הוא כוכב זוגי במרחק של כ-700 שנות אור, המורכב מענק צהוב עם בהירות מדרגה 4.2 ובן זוג כחול עמום עם בהירות מדרגה 8.5. הכוכבים מקיפים זה את זה במחזוריות של כ-834 יום.

**γ במגן** הוא כוכב לבן - כחלחל במרחק של כ-290 שנות אור ועם בהירות מדרגה 4.7.

**δ במגן** הוא קפאיד ננסי מסוג ענק לבן-צהבהב במרחק 202 שנות אור (ומתקרב אלינו – רק 10 שנות אור בעוד 1.24 מיליון שנה). הכוכב מתנפח ומתכווץ במחזוריות של 4.65 שעות ובהירותו משתנה בהתאם בין דרגות 4.6 ו-4.8. (למעשה זו מערכת משולשת, שני הכוכבים הנוספים הם עמומים בהרבה עם דרגות בהירות 9.2 ו-12.2.)

UY במגן בולט ברשימת הכוכבים הגדולים (על-פי רדיוס), כ-1,700 רדיוסי שמש.

גרמי שמיים מעניינים נוספים
--------------------------

M11 הוא צביר פתוח במרחק של כ-6,400 שנות אור המכונה **צביר ברווז הבר**. הצביר כולל אלפי כוכבים מדרגות בהירות 11 ועמומים יותר, וניתן להבחין בו במשקפת ככתם בהיר על רקע שביל החלב עם בהירות מדרגה 6.5. כדי לראות כוכביו בבירור יש צורך בטלסקופ. שמו של הצביר ניתן לו כי הכוכבים מזכירים להקה של ברווזי בר במעופם.

M26 הוא צביר פתוח נוסף במרחק של כ-5,000 שנות אור. כוכביו הבהירים ביותר הם מדרגת בהירות 12 ובהירותו הכוללת היא מדרגה 8.

קישורים חיצוניים
----------------

ויקישיתוף מדיה וקבצים בנושא **מגן** בוויקישיתוף
צביר ברווז הבר
* מגן, באתר אנציקלופדיה בריטניקה (באנגלית)

| 88 קבוצות הכוכבים המודרניות |
| --- |
| 

|  |
| --- |
| אוקטנט • אוריון • אינדיאני • אנדרומדה • ארידנוס • אריה • אריה קטן • ארנבת • ברבור • בתולה • גביע • גדי • ג'ירף • דג דרומי • דג זהב • דג מעופף • דגים • הדובה הגדולה • הדובה הקטנה • דולפין • דלי • דרקון • הר השולחן • הרקולס • זאב • זבוב • זיקית • חד קרן • חץ • טווס • טוקאן • טלה • טלסקופ • יונה • ירכתי הספינה • כלב גדול • כלב קטן • כלבי ציד • כן ציור • כתר דרומי • כתר צפוני • לווייתן • לטאה • לינקס • מאזניים • מגן • מזבח • מחוגה • מיקרוסקופ • מפסלת • מפרש • מצפן • משאבה • משולש • משולש דרומי • נבל • נושא הנחש • נחש • נחש מים • נחש מים קטן • נשר • סוסון • סקסטנט • סרגל • סרטן • עגור • עגלון • עוף החול • עורב • עקרב • פגסוס • פסל • פרסאוס • ציפור גן עדן • הצלב הדרומי • קנטאור • קסיופאה • קפאוס • קשת • רשת • שדרית • רועה דובים • שועלון • שור • שעון מטוטלת • שערות ברניקי • תאומים • תנור |

 |
**פסטיבל המדע של מכון ויצמן למדע** היה פסטיבל המוקדש למדע, תרבות וטכנולוגיה שהתקיים בין השנים 2000–2012. עד לשנת 2010 הוא התקיים בחול המועד פסח, ולאחר מכן התקיים בסוכות. הפסטיבל כלל תצוגות, תחרויות, מופעים, סדנאות, תצפיות, תערוכות, סיורים, הרצאות והדגמות המיועדות לילדים, בני נוער ומבוגרים. הפסטיבל אורגן בתחילת דרכו על ידי היחידה לפעולות נוער ("צעירים במדע") שנטמעה בהמשך במכון דוידסון לחינוך מדעי, המאגד את הפעילויות החינוכיות של מכון ויצמן למדע.

רבות מהפעילויות בפסטיבל נערכו בגן המדע על שם קלור שבמכון ויצמן ובסביבתו של גן המדע. גן המדע, המהווה מוזיאון מדע הפועל תחת כיפת השמים, כולל עשרות מוצגים המדגימים עקרונות פיזיקליים ותהליכים אקולוגיים.

סדנאות מעשיות
-------------

בין הפעילויות בפסטיבל התקיימו סדנאות מעשיות שמסבירות שאלות מדעיות. להלן מספר דוגמאות:

* בניית כלי נגינה ייחודיים תוך הבנת העקרונות הפיזיקליים העומדים בבסיסם.
* המחשת אשליות אופטיות.
* הכנת גלידה תוך שימוש בחנקן נוזלי.
* סדנה על מזג האוויר בכדור הארץ הכוללת יצירת ענן בקופסה, וסופת טורנדו.
* הבנת הסיבה לקיומו של זנב ארוך אצל דינוזאורים.
* הצגת ניסויים הלקוחים מן המטבח והבנת תהליכים כימיים המתרחשים בזמן הבישול.
* הבנת התחושה של אסטרונאוט הצועד בחלל או מדלג על פני הירח.
* סדנאות לבנייה והעפה של עפיפונים.
* סדנאות אנימציה ומשחקי חשיבה.
* הדגמות אקרובטיקה מעולם הקרקס, ועוד.

תחרויות
-------

הפסטיבל כלל תחרויות המציבות בפני המשתתפים אתגרים אינטלקטואליים. להלן מספר דוגמאות:

* "תחרות הביצה המעופפת" - כיצד להשליך ביצה מגובה 48 מטרים מבלי שתישבר?
* "תחרות קומ. בינה" - מרוץ בסגנון "מחפשים את המטמון" הכולל בעיות מתחומי המדעים השונים, ומיועד לבני נוער ולמבוגרים.
* משחקי שחמט סימולטניים.
* תחרות "מדע בשלוש דקות", במהלכה על המשתתפים להציג ולהסביר תופעה מדעית.

הרצאות וסיורים
--------------

במסגרת הפסטיבל ניתן היה לשמוע הרצאות של מדעני מכון ויצמן ולסייר ברחבי המכון בליווי מדריכים. בימי הפסטיבל התקיימו ביקורים במרכז המבקרים של מכון ויצמן, במגדל השמש ובביתו של חיים ויצמן, הנשיא הראשון של מדינת ישראל ושל מכון ויצמן למדע.

הפסטיבל כלל גם מופעי מוזיקה ותערוכות אמנות. בערבים התקיימו רבי-שיח שבהם המדענים שוחחו עם הקהל על נושאים אקטואליים מחזית המדע.

קישורים חיצוניים
----------------

* אתר פסטיבל המדע
* פסטיבל המדע 2010, סרטון באתר יוטיוב
* פסטיבל המדע 2011, סרטון באתר יוטיוב
* אתר גן המדע
לוגו תוכנית סחל"ב
**תוכנית סחל"ב** (**ס**טודנטים **ח**וברים **לב**תי הספר ולגנים) היא תוכנית מעורבות ארצית במסגרתה מלמדים סטודנטים לתואר ראשון בבתי ספר יסודי או בגני ילדים.

התוכנית הוקמה ב-2003 על מנת ליישם את חוק עידוד מעורבות סטודנטים ביום חינוך ארוך. היא מיועדת לסטודנטים במוסדות להשכלה גבוהה הלומדים תוכנית לימודים מלאה לתואר ראשון. נכון ל-2019 התכנית פועלת ב-200 בתי ספר.

האגף לחינוך יסודי במשרד החינוך אחראי על התכנית והיא מופעלת על ידי זכיין שנבחר אחת למספר שנים. המפעיל הנוכחי הוא חברת "מרמנת". המשתתפים בסחל"ב זכאים למלגה תמורת התחייבותם להשתלב בפעילות חינוכית בבית ספר יסודי או גן ילדים בהיקף של 4 שעות שבועיות ואינם מועסקים באופן ישיר על ידי משרד החינוך.

ראו גם
------

* פר"ח
* תוכנית היל"ה
* תוכנית קרב למעורבות בחינוך

קישורים חיצוניים
----------------

* התכנית באתר משרד החינוך
* אתר למנויים בלבד אור קשתי, ירדן סקופ, הדו"ח שמשרד החינוך ניסה להסתיר: אחד מ-10 מורים הוא עובד קבלן, באתר הארץ, 14 ביוני 2013

הערות שוליים
------------

1. ↑  הערכת תוכנית סחל"ב (עמ' 5), הרשות הארצית למדידה והערכה בחינוך (ראמ"ה)
**פסטיבל המוזיקה הבין-לאומי של באת'** (באנגלית: **Bath International Music Festival**) הוא פסטיבל מוזיקה הנערך פעם בשנה בעיר באת' שבדרום-מערב אנגליה. הפסטיבל מורכב מאירועים במגוון סגנונות מוזיקליים כגון תזמורות, ג'אז ופולק.

היסטוריה
--------

בשנים הראשונות שלאחר הקמתו נודע הפסטיבל כ"אספת באת'" (Bath Assembly), ונוהל בפעם הראשונה שנערך על ידי האמרגן איאן האנטר. לאחר הפעם הראשונה שבה נערך הפסטיבל ניסתה מועצת העיר לנהל אותו בעצמה, אך ב-1955 ביקשה מהאנטר לשוב לתפקידו. ב-1959 הזמין האנטר את המוזיקאי יהודי מנוחין לכהן כמנהל האמנותי של הפסטיבל, ומנוחין כיהן בתפקיד זה עד 1968. בעבר נכללו בפסטיבל גם אירועים שאינם בעלי אופי מוזיקלי, כגון דיונים וטיולים ברחבי העיר, אך כיום פעילותו מתמקדת באופן כמעט מוחלט במוזיקה. מדי פעם פעלה בפסטיבל מקהלה השייכת לו, והיא הופיעה לאחרונה בשנת 2005. בשנת 2006 מונתה ג'ואנה מקגרגור לתפקיד המנהלת האמנותית.

במהדורתו הנוכחית נערך הפסטיבל במשך 17 ימים, בין ה-22 במאי ל-6 ביוני. במהלך התקופה הזו נערכים ברחבי העיר אירועי מוזיקה קלאסית, ג'אז בינלאומי, מוזיקת עולם, פולק, מוזיקה מודרנית ואירועים ציבוריים בחינם. המנהלת האמנותי ג'ואנה מקגרגור החלה במגמה של עיצוב מחדש של הפסטיבל והבאת קהלים חדשים, והיא עצמה מופיעה בפסטיבל בהופעת סולו או ביחד עם מוזיקאים אחרים. במסגרת השינויים שהחלו ב-2006 נכללה בתוכנית מוזיקה אלקטרונית בפעם הראשונה בתולדותיו, והחל שיתוף פעולה בין אמנים מסגנונות שונים, בין השאר בהופעה של בריאן אינו עם תזמורת באת' קמראטה במנזר באת' וההופעה של יהודי מנוחין עם ראווי שנקר. אמנים ידועים נוספים שהופיעו בפסטיבל בשנים האחרונות הם התזמורת הסימפונית של לונדון, קולין דייוויס, מקסים ונגרוב, ומק'קוי טיינר.

הפסטיבל מאורגן על ידי חברת Bath Festivals בע"מ, שהיא קרן צדקה המארגנת גם את פסטיבל הספרות של באת'. החברה מקבלת מימון ממועצת באת' וצפון מזרח סומרסט ומועצת האמנויות של אנגליה.

קישורים חיצוניים
----------------

* אתר האינטרנט הרשמי של פסטיבל המוזיקה הבין-לאומי של באת'

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz: 0f938936-8ba9-44ca-821b-3e800c6f046f

 |
**קווין טפיל-קטרין** (בצרפתית: **Kévin Théophile-Catherine**; נולד ב-28 באוקטובר 1989 בסן-בריו) הוא כדורגלן צרפתי המשחק בעמדת המגן בדינמו זאגרב.

קריירה
------

טפיל-קטרין החל את דרכו במחלקת הנוער של סטאד בריוקין מהעיר סן-בריו בה נולד. לאחר ארבע שנים עבר השחקן למחלקת הנוער של ראן. לאחר חמש שנים בנוער, חתם טפיל-קטרין לחמש שנים בקבוצת הבוגרים של המועדון מליגת העל הצרפתית. בשנתיים הראשונות לא קיבל המגן דקות משחק רבות, אך בשנתיים שלאחר מכן, הפך לשחקן הרכב קבוע בקבוצה ורשם 117 הופעות ליגה ו-3 שערים. ב-31 באוגוסט 2013 חתם טפיל-קטרין לארבע שנים בקארדיף סיטי מהפרמייר ליג תמורת 2.4 מיליון אירו. ב-14 בספטמבר 2013 ערך טפיל-קטרין את הופעת הבכורה שלו בקבוצה בתיקו 1-1 נגד האל סיטי. בעונת 2014/2015 הושאל לסנט אטיין לעונה אחת, עם אופציה לרכישה. ב-15 ביוני 2015 לאחר שהרשים השחקן בעונתו כשחקן מושאל מומשה האופציה והוא נמכר לסנט אטיין תמורת 2.5 מיליון אירו.

נבחרת לאומית
------------

בשנת 2008 זומן טפיל-קטרין לנבחרת צרפת עד גיל 20 ורשם בה 4 הופעות. בשנת 2010 זומן השחקן לנבחרת צרפת עד גיל 21 בה שיחק משחק אחד כ-90 דקות.

תארים
-----

ראן
* גביע קמברדלה (1): 2008

קישורים חיצוניים
----------------

ויקישיתוף מדיה וקבצים בנושא **קווין טפיל-קטרין** בוויקישיתוף
* קווין טפיל-קטרין, ברשת החברתית טוויטר
* פרופיל, באתר Transfermarkt
* פרופיל, באתר Soccerway
* פרופיל, באתר WorldFootball.net
* פרופיל, באתר FootballDatabase.eu
* פרופיל, באתר ESPN
**ויקטור אנוק נלסון** (בדנית: **Victor Enok Nelsson**; נולד ב-14 באוקטובר 1998 בהורנבק שבדנמרק) הוא כדורגלן דני המשחק בעמדת הבלם בקבוצת גלאטסראיי מליגת העל הטורקית ובנבחרת דנמרק.

קריירת מועדונים
---------------

נלסון גדל במחלקות הנוער של הורנבק IF ונורשלן. ב-12 בספטמבר 2016 ערך את הופעת הבכורה שלו בקבוצה הבוגרת של נורשלן, בהפסד 3-1 לאורהוס גימנסטיקפוינין במסגרת המחזור השמיני בליגת העל הדנית לעונת 2016/2017. הוא ערך 90 הופעות ליגה במדי המועדון, בהן הבקיע שער אחד.

ב-5 ביולי 2019 חתם נלסון על חוזה לחמש עונות בפ.צ. קופנהגן מליגת העל הדנית. ב-14 ביולי ערך את הופעת הבכורה שלו במועדון, בניצחון 3-2 על אודנסה בולקלוב במסגרת המחזור הראשון בליגה לעונת 2019/2020. בסך הכל ערך 63 הופעות ליגה במדי המועדון, בהן הבקיע שער אחד.

ב-11 באוגוסט 2021 חתם נלסון על חוזה לחמש עונות בגלאטסראיי מליגת העל הטורקית. ב-23 באוגוסט ערך את הופעת הבכורה שלו במועדון, בניצחון 2-1 על האטייספור במסגרת המחזור השני בליגה לעונת 2021/2022.

קריירה בינלאומית
----------------

ב-11 בנובמבר 2020 ערך נלסון את הופעת הבכורה שלו בנבחרת דנמרק, בניצחון 2-0 על נבחרת שוודיה במשחק ידידות.

קישורים חיצוניים
----------------

ויקישיתוף מדיה וקבצים בנושא **ויקטור נלסון** בוויקישיתוף

* פרופיל, באתר Transfermarkt
* פרופיל, באתר Soccerway
* פרופיל, באתר WorldFootball.net
* פרופיל, באתר National Football Teams
* פרופיל, באתר FootballDatabase.eu

הערות שוליים
------------

1. ↑  FCK HENTER VICTOR NELSSON באתר הרשמי של פ.צ. קופנהגן, 5 ביולי 2019 (בדנית)
2. ↑  Victor Nelsson Galatasaray'da! באתר הרשמי של גלאטסראיי, 11 באוגוסט 2021 (בטורקית)
**One of These Days** (בעברית: **יום מן הימים**) הוא שיר של להקת פינק פלויד. הוא השיר הפותח את האלבום "Meddle", אלבום האולפן השישי של פינק פלויד אשר יצא בשנת 1971. השיר הוא קטע כלי, והמילים היחידות המושמעות בו הן משפט שאומר המתופף ניק מייסון בקול נמוך שעבר עיבוד דיגיטלי: "One of these days I'm going to cut you into little pieces" (בתרגום חופשי, "ביום מן הימים אני עומד לחתוך אותך לחתיכות קטנות"). השיר כולל שתי גיטרות בס, המהוות את המאפיין הבולט בשיר לצד קולו של מייסון. הבס מנוגן בערוצים שונים על ידי רוג'ר ווטרס ודייוויד גילמור, גילמור הוקלט על הערוץ הימני בעוד ווטרס על השמאלי.

השיר נפתח באפקט קולי של רוח נושבת, לאחריו נכנסים הבס והקלידים של ריצ'רד רייט בשילוב צלילים אלקטרוניים דרמטיים. לאחר הקריינות של מייסון, מגיעה מוזיקת רוק כבד אינסטרומנטלית. השיר מסתיים כפי שהתחיל, באפקט קולי של רוח נושבת, המשמש מעבר אל השיר הבא באלבום - A Pillow of Winds. השיר בוצע בשלושה אלבומי הופעה של הלהקה.

נכון לאפריל 2020, מונה ההשמעות של השיר ברשת הזרמת המדיה ספוטיפיי עומד על כ-16 מיליון.

משתתפים
-------

* דייוויד גילמור - גיטרה, גיטרת סלייד, גיטרת בס (ערוץ ימני)
* רוג'ר ווטרס - גיטרת בס (ערוץ שמאלי)
* ניק מייסון - תופים, מצילה הפוכה, קריינות
* ריצ'רד רייט - אורגן המונד, פסנתר, אפקטים

קישורים חיצוניים
----------------

* מידע על הסינגל "One of These Days" באתר מיוזיק בריינז
* מידע על השיר "One of These Days" באתר AllMusic
* מידע על היצירה "One of These Days" באתר Discogs
* גרסאות נוספות ל"One of These Days" באתר SecondHandSongs

הערות שוליים
------------

1. ↑  *One of These Days*, נבדק ב-2020-04-03

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz release group: 1cf1fe4d-9cb0-39eb-83f3-1f210156d2ab

 |
**קווין ברמייסטר** (באנגלית: **Kevin Bermeister**; נולד ב-1960) הוא איש עסקים יהודי-אוסטרלי.

קורות חיים
----------

נולד בדרום אפריקה בשנת 1960. בשנת 1982 הקים את חברת Ozisoft אשר עסקה בפיתוח משחקי וידאו, ובשנת 1991 נמכרה החברה. בשנת 1992 הקים את Sega Ozisoft יחד עם חברת סגה. החברה נמכרה בשנת 1999 לחברת Infogrames. בשנת 1994 הוא הקים בסידני פארק שעשועים בשם סגה-וורלד, אשר נסגר עקב מחסור במבקרים בשנת 2000.

בשנת 2001 רכש את חברת קאזה אשר ייצרה תוכנת שיתוף קבצים פופולרית. החברה הפסידה במאבקיה המשפטיים בנושא זכויות יוצרים ונאלצה לשלם כ-150 מיליון דולרים. ברמייסטר היה מהמשקיעים המייסדים של סקייפ ומכר את חלקו בחברה ל-eBay.

בשנת 2011 חבר לאיש העסקים רמי לוי במטרה להציע הצעת רכישה לחלקים משכונת נוף ציון במזרח ירושלים כנגד הצעתו של איש העסקים הפלסטיני בשאר אל-מסרי. בשנת 2011 הוא הציג את תוכנית "Jerusalem 5800", שמטרתה להפוך את ירושלים למרכז תיירותי עולמי בטווח של 30 שנה.

קישורים חיצוניים
----------------

* חן שליטא, מיוחד: מיהו קווין ברמייסטר, שותפו של רמי לוי בנוף ציון?, גלובס
* חשבון הטויטר של ברמייסטר
* קווין ברמייסטר - בתי מלון(הקישור אינו פעיל) קווין ברמייסטר - בתי מלון
* Elad Benari, Yoni Kempinski and Hezki Ezra, Australian Businessman Helps Jerusalem with 30-Year Plan , ערוץ 7
* איתמר פליישמן, ברמייסטר: "הקו הירוק? הוא רק פס על המפה", באתר mynet‏ ירושלים, 11 בפברואר 2011

הערות שוליים
------------

1. ↑  esearch. אוחזר בידי משתמשי ויקיפדיה האנגלית ב-7 באפריל 2021 (בספטמבר 2021 הקישור לא פעיל).
**ויקטור לואי קורדונייה** (בצרפתית: **Victor Louis Cordonnier**;‏ 23 במרץ 1858 – 17 בנובמבר 1936) היה גנרל וסופר צרפתי, מפקד דיוויזיה וקורפוס בחיל הרגלים, אשר לחם בחזית המערבית במלחמת העולם הראשונה. קורדונייה כיהן גם כמפקד הקורפוס הצרפתי בחזית המקדונית תחת פיקודו הכולל של הגנרל מוריס סראי.

תחילת הקריירה
-------------

קורדונייה למד באקדמיה הצבאית סן-סיר וב-1879 הוסמך כקצין רגלים בדרגת סגן משנה. ב-1887 סיים הכשרה לתפקידי פיקוד ומטה באקדמיית המלחמה הצרפתית ומילא שורת תפקידי מטה זוטרים בגדודי רגלים. ב-1905 הוצב לתפקידי הדרכה באקדמיית המלחמה ובהמשך פיקד על קורסי קצינים. ב-1910 הועלה לדרגת קולונל ושנה מאוחר יותר פרסם את ספרו הראשון שעסק בנסיבות שהובילו למלחמת רוסיה–יפן ותורגם למספר שפות. ב-1913 מונה למפקד החטיבה ה-87 של הצבא הצרפתי.

מלחמת העולם הראשונה
-------------------

עם פרוץ מלחמת העולם הראשונה הוצבה חטיבתו של קורדונייה בחזית המערבית ובשלהי אוגוסט 1914, נטלה חלק בקרב הארדנים במסגרת המערכה על הגבולות. לאחר הקרב מונה קורדונייה למפקד הדיוויזיה ה-3 והוביל אותה במהלך הקרב הראשון על המארן. ב-15 בספטמבר נפצע קורדונייה בעת הפגזה ארטילרית ופונה מהחזית. בדצמבר חזר לפקד על אוגדתו שלחמה בקרב שמפאן הראשון. בינואר 1915 מונה למפקד הקורפוס ה-8 בחזית המערבית.

ביולי 1916 מונה למפקד הקורפוס הצרפתי בחזית המקדונית ופעל תחת פיקודו של מפקד כוחות מדינות ההסכמה בזירה הגנרל מוריס סראי. קורדונייה פיקד על הכוחות הצרפתיים במהלך קרב לרין אשר במהלכו כבש צבא ממלכת בולגריה את העיר פלורינה ובהמשך השתתף בקרבות לשחרור העיר. לקורדונייה כמו לרבים מקציני מדינות ההסכמה בחזית, הייתה מערכת יחסים עכורה עם הגנרל סראי, בפברואר 1917 נאלץ לסיים את תפקידו ובמקומו מונה הגנרל פול פרנסואה גרוסטי.

שלהי הקריירה ואחריתו
--------------------

קורדונייה חזר לפריז ואובחן כחולה במחלת הסרטן. הוא אושפז בסנטוריום ולא חזר עוד לתפקיד פיקודי. עם תום המלחמה שוחרר מהצבא. ב-1921 הוציא לאור ספר על הקרבות בהם השתתף בחזית המערבית והרבה לכתוב מאמרים שעסקו בהפקת לקחים צבאיים ממלחמת העולם הראשונה. קורדונייה הלך לעולמו ב-1936 והוא בן 78 שנים.

ראו גם
------

* צרפת במלחמת העולם הראשונה.

קישורים חיצוניים
----------------

ויקישיתוף מדיה וקבצים בנושא **ויקטור לואי קורדונייה** בוויקישיתוף

הערות שוליים
------------

1. 1 2 3  "הגנרל ויקטור לואי קורדונייה-ביוגרפיה" מאנציקלופדיה בריטניקה בויקיטקסט (באנגלית).
2. ↑  אינצקלופדיה לתולדות מלחמת העולם הראשונה, "חזית סלוניקי במלחמת העולם הראשונה", באתר גוגל ספרים (באנגלית).
3. ↑  "בית קורדונייה", באתר houseofnames.com (באנגלית).

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb11336624j (data)
* ISNI: 0000 0000 7716 926X
* The Léonore id LH//589/102 is not valid.
* SUDOC: 202898954
* VIAF: 107024371
* WorldCat: viaf-107024371

 |
לוגו השירות
**מעבורות מדינת וושינגטון** (באנגלית: **Washington State Ferries**) הוא שירות מעבורות ציבורי במדינת וושינגטון שבארצות הברית, הפועל במסגרת מחלקת התחבורה שלה. השירות מספק תחבורה ימית ליעדים במפרץ פיוג'יט ואיי סן חואן. השירות הוא הגדול מסוגו בארצות הברית והרביעי בגודלו בעולם. בשנת 2016 השתמשו בשירותיו 24.2 מיליון נוסעים.

היסטוריה
--------

מקורו של השירות ב"צי היתושים"(אנ'), אוסף של קווי מעבורות פרטיות מונעות בקיטור, שפעל במפרץ פיוג'יט בשלהי המאה ה-19 ותחילת המאה ה-20. בשנות השלושים נותרו מהם רק שני קווים פעילים והקו האחרון קרס בראשית שנות החמישים. אז קנה ממשל מדינת וושינגטון את נכסיו והמשיך להפעיל את המעבורות (מ-1951). הממשל התכוון להפעילן רק עד אשר ייבנו גשרים לרוחב נתיבי המים של המפרץ, אלא שהם לא נבנו לבסוף והמדינה המשיכה להפעיל את שירות המעבורות מאז ואילך.

קווים ומעבורות
--------------

המעבורת צ'ימאקום (Chimacum), ‏2017
השירות כולל 13–15 קווים, שמקצתם עונתיים. אחד מהם מגיע גם ליעד בינלאומי - העיר סידני בקולומביה הבריטית שבקנדה. הקווים פוקדים עשרים תחנות עגינה שונות. הקו העמוס ביותר במערכת הוא הקו המחבר בין העיר סיאטל לבין האי ביינברידג' שממערב לה(אנ'). אורך נתיבו הוא כ-14 קילומטר ובשנת 2017 השתמשו בו 6.429 מיליון נוסעים ו-1.929 מיליון כלי רכב. בכל אחד מעשרה קווים נוספים השתמשו באותה שנה למעלה ממיליון נוסעים (מ-2 מיליון ועד 4.1 מיליון).

נכון ל-2019 כלל צי המעבורות 23 כלי שיט משמונה דגמים שונים. קיבולתם היא מ-750 ועד 2,500 נוסעים ומ-64 ועד 202 כלי רכב. מהירות המעבורות היא 13 עד 20 קשר. כולן צבועות בסכמת הצביעה הירוקה-לבנה של השירות. גשרי פיקוד וכבשי העמסה קיימים בשני קצותיה של כל מעבורת, כך שהיא אינה צריכה להסתובב בצאתה מאחת מהתחנות.

עד ראשית שנות ה-2000 הפעיל השירות גם מעבורות לנוסעים בלבד, שכולן הוצאו משירות.

המספנה הראשית של השירות נמצאת באי ביינברידג'.

קישורים חיצוניים
----------------

ויקישיתוף מדיה וקבצים בנושא **מעבורות מדינת וושינגטון** בוויקישיתוף
* 

* אתר האינטרנט הרשמי של מעבורות מדינת וושינגטון
* מעבורות מדינת וושינגטון, ברשת החברתית פייסבוק

* מעבורות מדינת וושינגטון, ברשת החברתית טוויטר
* אתר השירות
	+ מפת קווי השירות
* אתר אודות ההיסטוריה של השירות
**דפנה בן נון** (נולדה ב-11 בספטמבר 1980) היא צלמת טבע ישראלית.

ביוגרפיה
--------

נולדה ב-11 בספטמבר 1980. בשל עיסוקיו של אביה כרופא נסעה בן נון בילדותה רבות ברחבי ישראל ואוסטרליה. למדה בתיכון בקיבוץ מעברות.

שירתה בתזמורת צה"ל. לאחר שירותה הצבאי שהתה באוסטרליה במשך שנה, ובשובה החליטה לעסוק בצילום. למדה באוניברסיטה הפתוחה וידאו, פוסט-פרודקשן, צילום ועריכה, וכן צילם סטודיו בטכניון.

ב-2011 זכה תצלום שצילמה, בו נראים לבנתנים משפריצים מים, בפרס חביב הקהל בתחרות צילום הטבע הבינלאומית של נשיונל ג'יאוגרפיק. ב-2012 הוצג צילום הלבנתנים, יחד עם צילום נוסף, בתערוכה של נשיונל ג'יאוגרפיק בסיאול שנקראה "The beautiful days".

ב-2017 התפרסם מיזם בו צילמה אמנים ואנשי תקשורת, בהם מיקי חיימוביץ', אלי פיניש, דביר בנדק וישראל אהרוני, עם המילה "סליחה" על זרועם, כביקורת על היחס לניצולי השואה בישראל.

ב-2018 זכה תצלום שצילמה, בו נראים בבונים בזימבבואה, לחשיפה תקשורתית רבה בשל דמיונו לסצנה מתוך הסרט המצויר מלך האריות.

ב-2020 הגישה פינה בתוכנית הטלוויזיה "פותחים יום", בה עסקה בצילום טבע ובעלי חיים. באותה שנה החלה לפרסם מדור קבוע במגזין נשיונל ג'יאוגרפיק קידס ישראל.

בנוסף לעיסוקה כצלמת טבע מנהלת בן נון עסק לצילום ילדים ומשפחות, מרצה על צילום ומדריכה בתחום צילום טבע ובעלי חיים.

* 
* 
*

קישורים חיצוניים
----------------

ויקישיתוף מדיה וקבצים בנושא **דפנה בן נון** בוויקישיתוף
* אתר האינטרנט הרשמי של דפנה בן נון
* דפנה בן נון, ברשת החברתית אינסטגרם
* ארז ארליכמן, צלמת הטבע שהתאהבה בלוויתנים ודובי קוטב, באתר ynet, 26 בפברואר 2014

הערות שוליים
------------

1. ↑  ארז ארליכמן, פרס לצלמת מישראל שתיעדה לוויתנים יורקים, באתר ynet, 21 בדצמבר 2011
2. ↑  נעם ברקן, סליחה ששכחנו אתכם, באתר ynet, 22 באפריל 2017
3. ↑  Chris Dyer, It's the real-life circle of life! Monkey holds its baby aloft, just like scene from The Lion King, Daily Mail,19 October 2018
4. ↑  ליאת עיני, שילוב מנצח - צילומי ילדים וסוסים מהאגדות, באתר ynet, 12 ביוני 2018
**סנונית מערות** (שם מדעי: *Hirundo daurica*) היא מין של ציפור שיר ממשפחת הסנוניתיים. אורכה מגיע  ל-19-14 ס"מ ומוטת הכנפיים שלה היא 32-24 ס"מ.

צורה
----

סנונית המערות דומה לסנונית הרפתות בצורה שלה ובגודל שלה, בכנפיה הכהות שצבען שחור מבריק ובנוצות הזנב החיצוניות הארוכות, אך נבדלת ממנה בצבע הלבן-ערמוני, בצוואר בהיר ובהיעדר הסינר השחור על החזה.

תחום תפוצה
----------

סנונית המערות נפוצה בדרום אירופה וסביב אגן הים התיכון, ומשם מזרחה עד לדרום-מזרח אסיה.

### בישראל

נדידת הסתיו נמשכת מאמצע יולי עד אמצע נובמבר, כשהשיא בספטמבר, נדידת האביב מתחילה באמצע פברואר והיא נמשכת עד ליוני, כשהשיא במרץ-אפריל.

הסנונית בישראל מקייצת ומקננת והיא מצויה בצפון ובמרכז.

מזון
----

כאשר היא בתעופה בגובה רב יחסית היא נוהגת לצוד חרקים.

קינון
-----

הקן שלה בנוי מבוץ ורוק, צורתו כצורת אגרטל כדורי ומשקלו יכול להגיע לקילוגרם.

את הקנים היא בונה במרחק של כמה מאות מטרים מקנים אחרים. דוגמה למקומות: תלוי על מדף הסלע במערה, במבנים נטושים ואפילו במגורי אדם.

לקן צורת אגרטל כדורי שקוטרו כ-20 ס"מ ואורכו עם פרוזדור הכניסה כ-25 ס"מ.  הקן נבנה על ידי שני בני הזוג. משך הבניה ארוך ויכול להגיע לחודש ימים. פנים הקן מרופד בנוצות. לקן פתח אחד אינו מאפשר לנחשים להגיע לקן כיוון שהנחש אינו יכול לטפס רק אנכית ולא אופקית.

הסנוניות נוטות לחזור לקן שבנו בעונות הרבייה הבאות.

קישורים חיצוניים
----------------

ויקישיתוף מדיה וקבצים בנושא **סנונית מערות** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* ADW
* ITIS
* NCBI
* GBIF
 |

הערות שוליים
------------

1. ↑  סנונית מערות באתר הרשימה האדומה של IUCN
2. 1 2 3  Hirundo daurica | המארג, באתר www.hamaarag.org.il
3. 1 2  **הציפורים המדריך השלם לציפורי אירופה וישראל**, הוצאת הקיבוץ המאוחד
4. 1 2  מגדיר הציפורים של ישראל - סנונית מערות, באתר פורטל צפרות

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007565863205171

 |